L. Szigeti, poslanec: (2006-10-17):
Našťastie táto novela sa netýka neštátnych základných škôl a neštátnych stredných škôl, pretože keby sa ich týkala, tak by to bolo jednoznačne veľmi vážne ohrozenie pluralitného školského systému na Slovensku. Aj tak si myslím, že je to vážne ohrozenie existencie pluralizmu na Slovensku, pretože jednoducho prijatie tohto zákona bude mať za následok, že dôjde k zrušeniu mnohých neštátnych základných umeleckých škôl a neštátnych školských zariadení. Totiž táto novela o štátnej správe v školstve a v školskej samospráve v § 16 písm. k) a l) nevídaným spôsobom zasahuje do spôsobu aj zveľaďovania základných umeleckých škôl, teda neštátnych základných umeleckých škôl a školských zariadení. Totiž žiadosti majú obsahovať súhlas obce, resp. samosprávneho kraja, a to aj v takom prípade, keď ide o zriadenie cirkevnej súkromnej základnej umeleckej školy, resp. cirkevného a súkromného školského zariadenia. Dovoľte mi jednu analógiu povedať. Viete si predstaviť také niečo, aby v biznise, v podnikateľskej sfére, keď v tej dobe koncern PSA Citroen sa usiloval o to, aby sa etabloval na Slovensku, musel mať tento koncern súhlas trebárs od koncernu Volkswagen alebo neskoršie aby koncern KIA – Hyundai potreboval súhlas od svojho konkurenta, od koncernu PSA Citroen na to? To je niečo podobné. Veď naše obce a naše samosprávne kraje sú zriaďovateľmi základných umeleckých škôl, sú zriaďovateľmi rôznych školských zariadení, nebudem menovať, akých. Samozrejme, sa otvára konkurenčný boj, keď sme hovorili neustále o tom, že konkurenčné prostredie je osožné, pretože motivuje školu, školské zariadenie na zlepšenie kvality. Ja jednoducho si neviem predstaviť, že v danej obci, v danom meste alebo v rámci samosprávneho kraja zriaďovateľ svojej základnej umeleckej školy alebo zriaďovateľ svojho školského zariadenia vydá súhlas na to, aby v obci alebo v rámci samosprávneho kraja vznikla trebárs ďalšia základná umelecká škola alebo iné školské zariadenie, a to poviem hneď, z akého dôvodu, z dôvodu toho, že systém financovania týchto zariadení je taký, aký je. Upravuje sa to  zákonom č. 564/2004 Z. z. A určite zriaďovateľ svojej základnej umeleckej školy alebo svojho školského zariadenia bude skôr zabezpečovať financovanie svojej školy, svojho zariadenia a až potom, keď mu niečo ostane, tak možno niečo dá aj tzv. neštátnym základným umeleckým školám a neštátnym školským zariadeniam. Týmto spôsobom, si myslím, skutočne sa narušuje princíp plurality školstva, narušuje sa princíp vytvorenia konkurenčného prostredia. A myslím si, že od 1. januára spomínaným neštátnym základným umeleckým školám a neštátnym školským zariadeniam neostáva nič iné, pretože sa môžu ocitnúť na okraji finančnej priepasti, len osloviť rodičov a žiadať rodičov, aby  prispeli zvýšenou sumou. Samozrejme, za následok to bude mať to, že rodičia, hlavne tí, ktorí na to nebudú mať finančné prostriedky, postupne zoberú svoje deti z týchto škôl a z týchto školských zariadení a následne dôjde k ich zániku a k vyradeniu zo siete týchto základných umeleckých škôl a školských zariadení. To je cieľom tejto novely? Cieľom tejto novely je to, aby sme sa vrátili k jednotnému školskému systému? Myslím si, že je dobré, že na Slovensku máme pluralitný systém, aj keď pri porovnávaní s ostatnými okolitými krajinami, trebárs postkomunistickými, sa percentuálny podiel neštátnych škôl a školských zariadení blíži už pomaly k 20 %, pričom na Slovensku je to stále ešte okolo 10 %. Skôr si myslím, že by bolo potrebné vytvoriť také podmienky, také prostredie pre zachovanie a rozvoj neštátnych základných umeleckých škôl a neštátnych školských zariadení, aby sme dobehli a dosiahli úroveň v tejto oblasti okolitých krajín. Samozrejme, nemôžem povedať, že všetko, čo je navrhnuté v tejto novele, je zlé. Určite pozitívne hodnotíme tie paragrafy, ktoré hovoria o tom, že ministerstvo a vláda mieni predĺžiť obdobie na zabezpečenie tzv. garantovaného minima. Kvitujeme to, že aj v budúcnosti ministerstvo ráta s tým, že budeme pokračovať alebo budete pokračovať s tzv. dohodovacím konaním, pretože je to potrebné. Pozitívne hodnotím to, že pri určovaní mzdového normatívu a vôbec mzdového balíka pre konkrétnu školu budete zohľadňovať konkrétne zaradenie pedagógov, pretože nie je jedno, či na tej škole sú všetci začínajúci pedagógovia alebo sú tam pedagógovia s tridsaťročnou praxou alebo tesne pred dôchodkom. Napriek týmto pozitívam si myslím, že prijatie tohto zákona ohrozuje existenciu pluralitného školského systému na Slovensku. Môže to viesť k zániku mnohých neštátnych základných umeleckých škôl a neštátnych školských zariadení. Z toho dôvodu podobne ako spoločný spravodajca pán poslanec Fronc navrhujem v zmysle § 73 ods. 3 písm. a) rokovacieho poriadku Národnej rady Slovenskej republiky vrátiť tento zákon predkladateľovi na dopracovanie. Ďakujem pekne.